መንግስት የጤና ኤክስቴንሽን ሰራዊቱን አስታጥቆ በኮሮና ላይ ሊዘምት እንደሚገባ ተገለጸ
 አዲስ አበባ፡- መንግስት የጤና ኤክስቴንሽን መዋቅሩንና የጤና ኤክስቴንሽን ባለሙያዎቹን በመጠቀም የኮሮና ቫይረስ ስርጭትን ቢከላከል በአጭር ጊዜ ውጤታማ ሊሆን እንደሚችል የጤና ምሁራን ገለጹ።  የጤና ምሁራኑ በተለይ ለአዲስ ዘመን እንዳስታወቁት በሀገሪቱ የተጠናከረ የጤና ኤክስቴንሽንና የጤና ባለሙያ ስላለ ይህንኑ መዋቅር ጠብቆ ለባለሙያዎች በቂ ግንዛቤ ማስጨበጥ፣ የጥንቃቄ ግብአቶችን ማቅረብና አስፈላጊ የሆኑ  የለይቶ ማቆያ ስፍራዎችን ማዘጋጀት ኮሮናን ለመከላከል እጅግ ወሳኝ ጉዳይ ነው።  በደቡብ ክልል የሃዋሳ ጤና ሳይንስ ኮሌጅ መምህርት ቅድስት እሸቱ እንዳሉት ፤ ኢትዮጵያ የኮሮና ቫይረስን ለመከላከል የጤና ኤክስቴንሽን ፕሮግራም ዋነኛ መሳሪያ መሆን ይችላል። የጤና ኤክስቴንሽን ባለሙያዎች በሽታን ለመከላከል እውቀትና የዳበረ ልምድ አላቸው። ስለዚህ ዜጎች እንደየአኗኗራቸው ከቫይረሱ እንዲጠበቁ ለማድረግም ይችላሉ።  አንድ ቤተሰብ አንድ ለአምስት በጤና ልማት ተጠሪ የተደራጀ ነው። የኤክስቴንሽን ፕሮግራም ከቀበሌ እስከ ፌዴራል ጤና ሚኒስቴር ድረስ መዋቅር አለው። ይህ መዋቅር ቫይረሱን ለመግታት የሚያስችሉ መረጃዎችን ለማውረድ በማህበረሰቡ ውስጥም የታመመ ቢኖር መሰረታዊ ምርመራ በማድረግ ወደ ጤና ተቋም እንዲሄዱ ማድረግ የሚያስችል መሆኑን ተናግረዋል። በኦሃዮ ስቴት ዩኒቨርሲቲ ግሎባል ዋን ሄልዝ ኢንሼቲቭ የምስራቅ አፍሪካ ዳይሬክተር ዶክተር ጌትነት ይመር እንዳሉት ፤ ኢትዮጵያ የምዕተ ዓመቱን የልማት ግብ ቀድማ እንድታሳካ ያደረጋት አንዱ የጤና ኤክስቴንሽን ፕሮግራሟ ነው። ይህን ፕሮግራም በመጠቀም ኮሮናን በመከላከል ለዓለም ሞዴል ለመሆን የሚያስችል አቅም አላት ብለዋል።  የኮሮና ቫይረስን ዋና መከላከያ መንገድ በእውቅት ላይ የተመሰረተ መከላከል እንዲደረግ ማድረግ ነው ። የጤና ኤክስቴንሽን ባለሙያዎቹ ደግሞ የእያንዳንዱን ቤት በማንኳኳት ግንዛቤ በመፍጠር፣ ንጽህናቸውን፣ ማህበራዊ ርቀታቸውን እንዲጠብቁ፣ የበሽታው ምልክት የሚያሳዩ ደግሞ ወደ ጤና ተቋም ሄደው እንዲመረመሩ ማድረግ ይችላሉ። ችግሩ ከከፋ የሙቀት ምርመራና ሌሎች መሰረታዊ ምልክቶችን በማየትና ልየታ በማድረግ ከፍተኛ አስተዋጽኦ ያበረክታሉ። መንግስት ከህብረተሰቡ ጋር እንዲገናኝ እንደ ድልድይ ሆነው በማገልገል የሚተላለፉ መረጃዎች በቀላሉ እንዲደርስ የማድረግ አቅም ስላላቸው እነርሱ  ላይ ትኩረት ሰጥቶ መስራት አስፈላጊ መሆኑን ይገልጻሉ። የጅግጅጋ ስፔሻላይዝድ ሪፈራል ሆስፒታል ስፔሻሊስት ሀኪም ዶክተር አብዱላዚዝ ኢብራሂም፤ አርብቶ አደሩን ከኮሮና ቫይረስ ለመከላከል የጤና ኤክስቴንሽን ፕሮግራሙን በመጠቀም ትምህርት መስጠት ከየትኛውም መንገድ የተሻለ መሆኑን ተናግረዋል። ህብረተሰቡ ተራርቆ የሚኖር በመሆኑ ለመከላከል ምቹ ነው።በመሆኑም የጤና ተቋማት ከሚሰጡት አገልግሎት በላይ የጤና ኤክስቴንሽን ባለሙያዎች ከፍተኛ አስተዋፅዖ ስላላቸው ቫይረሱ ከመሰራጨቱ በፊት መንግስት ርብርብ እንዲያደርግ መክረዋል። በጤና ሚኒስቴር የጤና ኤክስቴንሽን ፕሮግራምና የመጀመሪያ ደረጃ ጤና ክብካቤ ዳይሬክተር አቶ ተመስገን አየሁ እንደተናገሩት፤ በመንግስት የጤና ኤክስቴንሽን ባለሙያዎች ቫይረሱን ለመከላከል ከፍተኛ አስተዋጽኦ እንደሚያበረክቱ ስለታመነበት የተለያየ ስራ እየተሰራ ነው። ባለ ስምንት ገጽ መመሪያ በተለያዩ ቋንቋዎች ተዘጋጅቶ ለሁሉም ክልሎችና የከተማ አስተዳደሮች ተልኳል።  የጤና ባለሙያዎች ግንዛቤ እንዲፈጥሩ፤ ምልክት ከታየም እንዲያሳውቁ እየተደረገ ነው። የዓለም ጤና ድርጅት ባወጣው መመሪያ የጤና ኤክስቴንሽን ባለሙያዎች ግንዛቤ ለመፍጠር ርቀታቸውን ጠብቀውና ከንክኪ ተቆጥበው ስራቸውን እንዲያከናውኑ ተጨማሪ ግብአት እንደሚያስፈልጋቸው አቶ ተመስገን ገልጸዋል። አዲስ ዘመን መጋቢት27/2012 አጎናፍር ገዛኸኝ